Von der elbe wirt entsehen vil manig man
Von der elbe wirt entsehen vil manig man
also wart ich von grosser liebe entsehen·
von der besten die ie dehein man lieb gewan·
Wil aber si mich dar vmbe vehen·
mir ze vnstatten sten·
mac si danne rechen sich·
tv̊ des ich si bitte da mitte froͤwet si so mich·
dc ich danne vor libe mv̊s zergen·

Swenne ir liehten ǒgen also verkerent sich·
dc si mich an dvr min herze sen·
swer da entzwischen danne stet vnd irret mich·
dem mvͤsse al sin froͤide zergen·
wan ich danne stan
vnd warte der frǒwen min·
rehte als des tages dú kleinen vogellin·
wenne sol mir iemer lieb geschen·

Mich entzúndet ir vil liehter ǒgen schin·
als dc fúr ein túrre zvnder tv̊t·
vnd ir froͤmde krenket so dc herze min·
als dc wasser eine glv̊t·
vnd ir hoher mv̊t·
vnd ir schoͤne vnd ir edelkeit·
vnd das wunder dc man von ir tvgende seit·
das ist mir vil úbel vnd ǒch lihte gv̊t·

Si gebútet vnd ist in dem herzen min·
frǒwe vnd herer danne ich selbe si·
hei wan solt ich ir noch so gevangen sin·
dc si mir mit trúwen were bi·
ganzer tage dri·
vnd etesliche naht·
son verlur ich niht den lip vnd al die maht·
nv ist si leider vor mir al zefri·

Deutsche Philologie
Deutschland
12. Jahrhundert
13. Jahrhundert
Mittelhochdeutsch
Versdichtung
Codex Manesse